b'\n_START_ARTICLE_\nMG 42\n_START_SECTION_\nRazvoj\n_START_PARAGRAPH_\nPu\xc5\xa1komitraljez je bil izdelan za naboj 7,92x57 Mauser, podoben je bil svojemu predhodniku MG 34. Od njega se je razlikoval po vi\xc5\xa1ji kadenci, hitrej\xc5\xa1i menjavi cevi, nekoliko enostavnej\xc5\xa1em mehanizmu in znatno cenej\xc5\xa1i izdelavi zaradi uporabe stisnjene plo\xc4\x8devine. Tako kot njegov predhodnik je deloval na principu kratkega trzanja cevi. Zaklep novega mitraljeza je deloval z uporabo dveh odmi\xc4\x8dnih valj\xc4\x8dkov. Zaradi svoje zasnove se je \xc4\x8das izdelave pu\xc5\xa1komitraljeza prepolovil, zmanj\xc5\xa1ala se je tudi koli\xc4\x8dina materiala potrebnega za njegovo izdelavo ter \xc4\x8das potreben za njegovo vzdr\xc5\xbeevanje. Pove\xc4\x8dane tolerance so omogo\xc4\x8dale, da je bil MG 42 manj ob\xc4\x8dutljiv na umazanijo in nizke temperature. Skupaj z no\xc5\xbeicami je tehtal 11,5 kg, kar je manj od svojega predhodnika. Iz pu\xc5\xa1komitraljeza ga je bilo mogo\xc4\x8de predelati v mitraljez tako da so mu dodali lafeto s katero je tehtal 20,5 kg. Zaradi ve\xc4\x8dje hitrosti streljanja in la\xc5\xbeje cevi se je ta segrela nekoliko hitreje kot pri MG 34, vendar to ni imelo bistvenega u\xc4\x8dinka na bojno delovanje, ker jo je bilo mo\xc5\xbeno hitro in enostavno zamenjati._NEWLINE_Ena od glavnih zna\xc4\x8dilnosti pu\xc5\xa1komitraljeza je bila visoka kadenca, pribli\xc5\xbeno 1.200 nabojev v minuti, dosegli so celo 1.500 in 1.800 nabojev v minuti. Zaradi tako visoke kadence je bil zvok oro\xc5\xbeja podoben trganju rjuhe. Zvok so zavezni\xc5\xa1ki vojaki dobro poznali, zato je pu\xc5\xa1komitraljez mo\xc4\x8dno vplival na njihovo bojno moralo. Od leta 1942 pa do konca vojne so izdelali okoli 750.000 kosov tega oro\xc5\xbeja. Proti koncu vojne so na osnovi MG 42 razvili \xc5\xa1e razli\xc4\x8dici MG 42V in M 45, katerih niso nikoli mno\xc5\xbei\xc4\x8dno uporabljali.\n_START_SECTION_\n\xc5\xa0arec M53\n_START_PARAGRAPH_\nEna od razli\xc4\x8dic MG 42 je tudi jugoslovanski \xc5\xa0arec M53. Ta se od MG 42 razlikuje po nekoliko po\xc4\x8dasnej\xc5\xa1i hitrosti streljanja in tem, da nima nastavka za pritrditev protiletalske muhe. Proizvajali so ga od leta 1953. V Jugoslaviji so izdelovali tudi kopijo nem\xc5\xa1ke lafete, pod imenom M52._NEWLINE_Teoreti\xc4\x8dna hitrost streljanja za ta model je 800-1050 nab/min, prakti\xc4\x8dna pa 300-400 nab/min._NEWLINE_V JLA so tako originalni nem\xc5\xa1ki razli\xc4\x8dici (MG 42) kot na novo proizvedenim jugoslovanskih mitraljezom nadeli ime M53.'